Podlediad 60

00:00 – 00:10

[Cerddoriaeth]

00:11 – 00:47

Helo, a chroeso i Clust i’r Ddaear, podlediad Cyswllt Ffermio sy’n cefnogi ffermwyr Cymru i addasu a ffynnu. Yn ddiweddar, cafodd Jim a finnau'r cyfle i ymweld â Llŷr Jones o Fferm Derwydd ger Corwen. Mae yna fentergarwch yn rhedeg trwy wythiennau Llŷr; mae’n un o’r ffermwyr hynny sydd ddim yn ofn mentro, ac yn y bennod hon, cawn glywed am yr holl fusnesau sydd ar waith, gan gynnwys yr estyniad i’r busnes wyau, arallgyfeirio i gynnig safle gwersylla gwyllt, ei daith anhygoel i Wcráin yn ddiweddar, a sut mae’r Academi Amaeth wedi cyfrannu at lwyddiant ei holl fusnesau.

00:48 – 01:12

Llŷr, yn gyntaf, rwy’n credu mai’r cwestiwn rwyf am holi i ti yw sut mae diwrnod arferol yn edrych i Llŷr Derwydd? Mae yna gymaint o bethau i’w gweld yma. Rwy’n dy ddilyn ar Trydar, rwy’n dy adnabod hefyd, wrth gwrs, ac mae cymaint o fusnesau yn rhan o’r fferm. Sut wyt ti’n cael yr amser i wneud popeth, a sut mae dy ddiwrnod arferol yn edrych?

01:13 - 02:11

Mi fydda i fel arfer yn cychwyn yn eithaf cynnar, tua phump neu hanner awr wedi pump y bore. Mae Dwynwen y ferch yn hoffi codi’n gynnar, felly mi fyddai’n trio codi adeg hynny a gwneud brecwast iddyn nhw. Does gen ti’r un diwrnod yr un fath; mae’n dibynnu beth sydd gen ti ymlaen. Efallai y bydd ŵyn yn mynd i ffwrdd ac felly bydda i’n gorfod mynd yn gynnar, neu rwy’n cael amser i wneud gwaith papur adeg hynny'r bore oherwydd rwy’n gwybod na fydd pobl yn trio cysylltu â mi, ac efallai anfon ychydig o e-byst. Mae Lyn, neu bwy bynnag sy’n gweithio yn y sied ieir, yma am chwech o’r gloch y bore. Mae Rhodri yn cychwyn tua hanner awr wedi pump y bore efo’r lloeau, ac mae Vicky yn cychwyn tua wyth o’r gloch y bore, felly mae pawb yn dod yn gynnar. Fy ngwaith i, rwy’n teimlo, yw mynd o un argyfwng i’r llall - rheoli argyfwng.

02:12 - 02:14

Datrys problemau.

02:14 - 02:22

Datrys problemau, a mynd o un argyfwng i’r llall, a gwneud yn siŵr bod pawb yn hapus. Unwaith mae pawb yn hapus, gadael llonydd iddyn nhw, a pharhau i wneud y dasg nesaf wedyn.

02:23 – 02:35

Mae yna gymaint o amrywiaeth yma, ac rydyn ni’n recordio hon yn y sied ieir newydd – a byddwn yn siarad mwy am y fenter honno mewn munud – ond cyn hynny, rho ryw drosolwg i ni, Llŷr, o beth sydd yma i gyd. Mae yna ryw 300 o orchudd yma?

02:35 - 02:47

Yn Derwydd ei hun, oes. Mae mynydd Llandegla, ac mae hwnnw’n fil o erwau, ac wedyn rydyn ni’n rhentu fferm yn Sir y Fflint sy’n 300 o erwau.

02:48 – 02:50

Oes defaid yma, hefyd?

02:51 – 03:05

Mae yna ychydig llai na 1000 o ddefaid eleni i ŵyna. Mae tua 250 o heffrod yma, ac wedyn mae 32,000 o ieir yma, hefyd.

03:06 – 03:14

Sonia nawr am yr holl fentrau arallgyfeirio sydd gen ti. Mae’r ynni adnewyddadwy gen ti. Beth sydd gen ti i gyd?

03:15 – 03:51

Mae gen i’r hydro, solar, pwmp gwres o’r ddaear a phwmp gwres ffynhonnell aer efo’r ochr gwyrdd. Mae gen i dŷ haf; mae gen i wersyll; mae gen i Blodyn Aur; mae gen i MALAC, sy’n gwmni cael gwared â defaid difa, ac rwyf hefyd yn hanner berchen â chwmni milfeddyg ceffylau gyda’r wraig.

03:52 – 04:02

Wyt ti’n hoff o amrywiaeth? Wyt ti’n hoffi bod yna lawer o wahanol fusnesau? Neu a yw’n rhan o’r cynllun sydd gen ti, sef *‘spread the risk’*, fel maen nhw’n ddweud yn Saesneg?

04:03 – 04:26

Fy syniad i o gael gwahanol fusnesau yw, rwy’n fan hyn yn siarad â thi, ond mae’r ynni gwyrdd yn cynhyrchu arian; rwy’n siarad â thi ac mae rhywun yn y tŷ haf; rwy’n siarad â thi ac mae rhywun ar y mynydd, ac mae’r holl ffynonellau bach yma yn dod i mewn, ac yn gobeithio gwneud bywoliaeth ohonynt.

04:27 – 04:38

A yw hynny’n ystyriaeth? Pan rwyt ti’n pwyso a mesur ac mae syniad efallai yn dod am fusnes, wyt ti’n meddwl, ‘a yw hwn yn fath o fusnes a all weithio neu weithredu hebddo i?’. Ydy hynny’n rhywbeth?

04:39 – 05:14

Rwyf wedi darganfod dros y blynyddoedd mai’r cyswllt gwanaf ym mhob busnes sydd gen i yw fi. Unwaith rwy’n tynnu fy hun allan a sefydlu’r busnes, mae’n gweithio’n berffaith. Rwyf mor brysur yn gwneud pethau eraill, ac mae pobl yn gofyn i mi wneud pethau, well gen i ei basio ymlaen. Rwyf wedi sylwi mai fi yw’r ‘cyswllt gwanaf’. Os gallaf weld bod rhywbeth yn mynd i wneud arian heb i mi fod yno, mae’n mynd i lwyddo.

05:15 – 05:22

Mae angen tîm o dy amgylch, hefyd. Fe wnest ti sôn am aelodau staff yn gynharach, ac maen nhw’n rhan annatod o’r busnes, hefyd?

05:23 - 06:19

Yn bendant. Rydyn ni’n andros o lwcus. Mae Lyn, Menna, Lowri a Lliwen yn rheoli’r sied ieir yma. Gall fynd yn wythnos a dydw i ddim yn dod yma, ond rwyf ar ochr arall y ffôn bob tro. Rwy’n gallu edrych ar y cyfrifiadur sy’n gwneud y bwyd a ballu ar fy ffôn, ac felly rwy’n dal yn gallu cadw llygad heb fod yma. Mae Vicky ar yr ochr defaid a’r olew, ac efo Rhodri, rydyn ni’n rhannog efo’r lloeau - fi bia hanner y lloeau, a fo bia’r hanner arall. Mae’n gweithio’n dda oherwydd rwyf fel rhyw *‘go for’* i Rhodri. Os na all Rhodri ei gyrraedd, bydd yn gofyn i mi ei weld ac fe’i gwnaf.

06:16 - 06:20

Mae honno’n rhyw fenter ar y cyd wedyn? Sonia i ni am hynny.

06:21 - 07:13

Roedd Rhodri yn arfer gwerthu i Wynnstay, ac wedyn mae wedi mynd i Carr’s Billington rŵan. Roeddwn i’n gweld fy mod yn rhoi llawer o amser i mewn i’r ieir a’r defaid, ac roeddwn wedi cael gwared â’n gwartheg sugno - doeddwn i ddim yn gallu gwneud iddynt dalu. Roedd y sied wartheg yn wag, roedd y tair sied wartheg yn wag, y pit silwair yn wag, ac roedd rhywbeth ddim yn eistedd yn iawn gyda mi bod y siediau’n wag. Felly, mi wnes i benderfynu y gallem wneud rhywbeth, ac wedyn holi Rhodri, ac rydyn ni wedi dod at ein gilydd. Rydyn ni newydd werthu 140 o heffrod i lawr i Gernyw wythnos yma; mae’r cylch wedi dod rownd rŵan ac mae’r arian yn dod i mewn, sy’n galluogi i ni ailgychwyn eto.

07:13 – 07:16

Prynu lloi i mewn yn ifanc ac wedyn eu gwerthu’n ddeuddeg mis neu’n hwyrach?

07:17 – 07:26

Yn barod i gymryd tarw. Mae’n gweithio’n dda, ac rwy’n gadael y fenter honno i Rhodri – Rhodri sy’n gwneud hynny i gyd.

07:27 – 07:29

A defnyddio’r adeiladau…

07:30 – 07:40

…a fy mheiriannau i a ballu, ac wedyn rwy’n dod i mewn, neu ni, wel, Vicky sy’n gwneud y nos, ac rwy’n gwneud y penwythnosau pan mae Vicky i ffwrdd.

07:41 – 07:45

O’r holl fusnesau, oes ffefryn?

07:46 – 08:14

Buaswn i’n dweud mai’r hydro yw fy ffefryn, gan nad oes dim gwaith o gwbl gyda hwnnw, er rwy’n mwynhau’r ochr gwersylla. Rwy’n gweld bod gan bobl ddiddordeb yn yr hyn rydyn ni’n ei wneud yma o ran ffermio, ac mae’n reit neis. Mae ganddyn nhw ddiddordeb, ac mae’n braf mynd rownd, siarad â phobl a dweud ein stori.

08:15 – 08:39

A chawn gyfle i fynd i fyny a gweld y safle mewn munud, ond cyn hynny, rydyn ni yn y sied ieir, a dyma’r ail sied i ti godi wrth gwrs, ar gefn llwyddiant yr un cyntaf - tipyn o fenter, ac rwy’n cofio gweld lluniau yr oeddet ti wedi’u rhannu ar Trydar, yn ychwanegu at y pwysau o gael y sied ieir yn barod erbyn i’r ieir gyrraedd. Faint o bwysau oedd arnat ti ar y pryd?

08:40 - 09:08

Oedd, mae yna o hyd ychydig o bwysau, ond roedden ni’n eithaf ffyddiog bod pethau’n mynd i gael eu gwneud. Gan mai hon yw’r ail sied, roeddwn i’n gwybod tipyn mwy am beth oedd yn digwydd, ac roeddwn wedi’i gynllunio’n llawer gwell. Penderfynais ddefnyddio Trydar i werthu’r stori’n well.

09:09 – 09:13

Beth yw’r cylch, wedyn? Beth yw’r broses? Daw’r ieir i mewn i fan hyn yn ba oed?

09:14 – 09:43

Maen nhw’n dod i mewn i fan hyn ychydig dros bymtheg wythnos oed. Rydyn ni’n eu cadw nes eu bod yn ugain wythnos, ac wedyn rydyn ni’n newid y golau. Unwaith maen nhw’n cael deuddeg awr o olau, maen nhw’n dechrau dodwy, ac maen nhw’n aros yma nes eu bod yn 80 wythnos oed, ac maen nhw’n mynd wedyn, ac wedyn mae’r cylch yn cychwyn eto.

09:44 – 09:50

Mae 16,000 yn y sied hon ac 16,000 yn y sied arall. Faint o wyau sy’n cael eu cynhyrchu rhwng y ddwy sied mewn blwyddyn?

09:51 – 09:57

Rhwng y ddwy sied, rydyn ni’n cynhyrchu tua 10.5 miliwn y flwyddyn.

09:58 – 10:00

Ac i le mae’r rheiny’n mynd, wedyn?

10:01 – 10:17

Rydyn ni’n gwerthu i Tesco ar gytundeb costau cynhyrchu, sy’n andros o help gyda’r hyn sy’n digwydd yn Wcráin, oherwydd mae prisiau porthiant wedi cynyddu, ac mae’n andros o help efo hynny.

10:16 – 10:20

Felly mae strwythur y cytundeb yn dilyn prisiau porthiant, wedyn?

10:21 - 10:47

Mae’n andros o help i ni. Rydyn ni ar ein hennill rŵan, ond weithiau mae’n mynd y ffordd arall lle maen nhw’n elwa lle mae prisiau wyau yn uchel a phorthiant yn isel. Gyda’r ffordd y mae pethau ar hyn o bryd, y cwbl rwy’n poeni amdano yw a oes gennyn ni ddigon i dalu’r banc ddiwedd y mis? A oes gennyn ni ddigon i dalu am borthiant a chyflogau? Ac os oes ychydig ar ôl i mi, wel, grêt!

10:48 - 10:55

Ac rydyn ni yma ar hyn o bryd yn y safle lle rwyt ti’n gwneud y gwaith graddio a phecynnu. Ai gwaith boreol yw hynny’n bennaf?

10:56 – 11:41

Ia. Mae Lyn, neu bwy bynnag sy’n rhedeg y sied ieir, yn cyrraedd yma tua chwech o’r gloch y bore. Does dim rhaid iddyn nhw ddechrau mor gynnar; Lyn sydd eisiau cychwyn yn gynnar; mae hi’n hoffi gorffen erbyn tua hanner dydd neu un o’r gloch. Maen nhw’n rhoi’r peiriant ymlaen, a daw’r holl wyau i lawr. Mae yna chwe belt wyau, ac maen nhw’n gallu eu rheoli. Maen nhw’n gallu gweld popeth ar y TCC (teledu cylch cyfyng), ac maen nhw’n gallu gweld faint o wyau sy’n dod a mynd â’r beltiau’n gynt neu eu harafu. Mae’n gweithio’n reit dda. Maen nhw’n cerdded yr ieir deirgwaith, gan wneud yn siŵr nad oes wyau ar lawr a ballu.

11:42 – 11:58

Wyau maes ydyn nhw, felly mae’r ieir fel arfer yn cael mynd allan, ond ar hyn o bryd, dydyn nhw ddim, oherwydd y sefyllfa gyda ffliw adar.

11:59 - 12:13

Maen nhw’n gorfod aros i mewn. Dydyn ni dal ddim wedi derbyn dyddiad pryd y byddant yn cael mynd allan, ond mae’n fwy na thebyg am fod ganol mis Ebill. Dyna yw’r syniad. Mae 40 erw iddyn nhw gael crwydro pan maen nhw allan yn iawn. Mae’n gweithio’n reit dda, ac maen nhw’n mynd i mewn gyda’r nos pan mae’n dechrau tywyllu.

12:14 - 12:19

Pa mor anodd oedd hi i gael caniatâd cynllunio? Oedd hynny’n broses hir?

12:20 - 12:34

Nid oedd y sied gyntaf yn broblem o gwbl, ond roedd yr ail sied ychydig bach yn fwy o broblem. Ond oherwydd mae’r sied gyntaf gen i, roedd yn llawer hawsach, ond mae’n andros o anodd rŵan.

12:35 - 12:36

Oherwydd amonia a phethau felly?

12:37 - 12:41

Ia, amonia. Mae yna dipyn o gost iddo rŵan.

12:42 – 12:47

Oes yna ffordd i ddal yr allyriadau? Rwyt ti wedi bod yn edrych i mewn i ffyrdd o geisio dal yr amonia, yndwyt?

12:48 – 13:30

Do. Mae’r sied yma yn uwch na’r hen un. Beth sy’n digwydd yw, mae’r aer cynnes y mae’r ieir yn ei gynhyrchu yn mynd i’r top, ac felly rydyn ni’n chwythu aer cynnes ar y tail ieir. Mae hynny’n gallu lleihau’r amonia 25%. Ac mae gennym sgwriwr amonia sy’n amsugno’r aer i mewn. Mae’n chwistrellu asid sylffwrig ar yr aer sy’n glynu wrth yr amonia, ac mae hwnnw’n troi i fod yn wrea. Y bwriad yw'r flwyddyn nesaf yw cynhyrchu gwrtaith ein hunain.

13:31 – 13:34

Mae’r tail, wrth gwrs, yn wrtaith ei hun, y tail ieir.

13:35 -

Ydi, ac rydyn ni’n gwerthu hwnnw; rydyn ni’n gwerthu tua phedwar llwyth yr wythnos i ffermwyr lleol, neu rydyn ni’n ei ddefnyddio ein hunain.

13:42 – 13:43

Ac mae hwnnw’n incwm, hefyd?

13:44 – 13:45

Mae hwnnw’n incwm, ydi.

13:46 – 13:50

Yn enwedig o feddwl am bris gwrtaith ar hyn o bryd.

13:49 – 14:03

Ydi. Yn y dechrau yn y gaeaf, roedden ni bron yn ei roi i ffwrdd i bobl, ond rŵan mae cymaint o werth iddo ac mae cymaint o bobl ei eisiau, mae gennym restr aros o bobl rŵan.

14:04 - 14:15

Mae ystafell wrth ein hochr yn fan hyn lle mae ffenestri. Mae’r lle’n mynd i fod yn agored i unrhyw un droi lan, pan fyddwch ar agor, wrth gwrs, i bobl edrych ar y system a’r broses o gynhyrchu wyau.

14:16 – 15:17

Roeddwn wedi ei weld yn yr Iseldiroedd lle roedden nhw’n gadael y cyhoedd i ddod i mewn a gweld beth oedden nhw’n ei wneud, ac rwy’n teimlo nad oes gen i ddim byd i’w guddio. Rwy’n eithaf balch o’r hyn yr ydym yn ei wneud yma, sef cynhyrchu bwyd, ac rwy’n teimlo ei fod yn iawn i bobl gael gweld. Y syniad yw, byddan nhw’n dod yma, byddan nhw’n mynd drwy beiriant golchi car, er mwyn gwneud yn siŵr bod gennym fioddiogelwch uchel, a byddan nhw’n dod i mewn, a dydyn nhw ddim ond yn cael mynd i mewn i’r ystafell, a dydyn nhw ddim ond yn cael gweld yr ieir o’r ystafell. Bydd yn agored i’r cyhoedd ac am ddim, a thu mew,n bydd lle i blant gael dysgu o ble mae bwyd yn dod, a faint o ynni gwyrdd rydyn ni’n ei gynhyrchu yma. Rwy’n teimlo ei bod yn bwysig ein bod ni fel ffermwyr yn hybu’r pethau da rydyn ni’n ei eu gwneud i’r amgylchedd.

15:18 – 15:27

Ydych chi wedi gwneud asesiad o ôl troed carbon y fferm? Wyt ti wedi edrych ar hynny o gwbl, oherwydd mae llawer o elfennau? Mae’r hydro yn helpu, ac mae’r paneli solar yn helpu.

15:28 - 16:16

Rwyf wedi gwneud cyfrifiannell carbon i Tesco efo’r wyau, ond yn anffodus, dim ond yn edrych ar y 40 erw maen nhw; dydyn nhw ddim yn edrych ar y fferm gyfan, ac rwy’n teimlo fod hynny’n bwysig. Ac roedd yna lawer o bethau yn hwnnw yr oedden ni’n anhapus â nhw, ac rwyf wedi sôn wrthyn nhw. Nid oedd yn gofyn faint o goed yr oeddem yn eu tyfu, gofyn dim byd am wrychoedd, nid oedd yn cymryd dim o’r carbon yr oedd y glaswellt yn ei amsugno, dim ond lle'r oedd y trydan yn dod a lle'r oedd y soia yn dod, felly roedd yn dipyn o boen.

16:17 - 16:23

Wel, efallai cawn ni gyfle nawr i fynd i fyny’r mynydd i weld y safle gwersylla, oherwydd mae honno’n fenter eithaf diddorol ynddo’i hun.

16:23 - 16:24

Dim problem.

16:26 - 16:26

Fe awn ni draw.

16:27 – 16:29

Llŷr, beth yw enw’r mynydd sydd o’n blaenau?

16:30 – 16:51

Mynydd Bryn Eryr yw enw fan hyn, ond rydyn ni’n ei alw’n Fynydd Derwydd oherwydd Bryn Eryr yw drws nesaf, ac rydyn ni’n ei alw’n Mynydd Derwydd oherwydd dydyn ni ddim eisiau i bobl fynd drws nesaf, felly ddaru ni benderfynu newid yr enw i’r ymwelwyr.

16:52 – 16:56

Ac o ble ddaeth y syniad yma o wersylla gwyllt?

16:57 – 18:09

Yn ystod COVID, roedden ni’n gweld efo’r tŷ haf bod cymaint o bobl wedi bod yn ymweld â’r wefan (mae’n dweud faint o bobl sydd wedi bod yn ei wylio). Fel arfer, roedd tua 500 o bobl y mis, ond pan ddaeth COVID, roedd dros 1,000 yn braf. Felly, roeddwn i’n gweld bod pobl eisiau gadael. Doedden ni ddim yn cael hedfan allan, roedd yn rhaid i ni aros ym Mhrydain. Roedd yn benderfyniad a wnes i dros nos, a dweud y gwir. Rwy’n un drwg, os rwy’n penderfynu gwneud rhywbeth, rwyf wedi sylwi y byddaf yn dweud wrth rywun, wrach dweud wrth gymydog, ac ar ôl i mi ddweud wrthyn nhw, mae’n rhaid i mi ei wneud - mae’n rhoi’r ysgogiad i mi. Gwariais tua £1,000 neu £2,000 ar Facebook o ran yr hysbysebu, ac o fewn munudau, roedd yna bobl yn archebu.

18:09 – 18:12

Ai dim ond tudalen Facebook sydd gen ti, wedyn, ar gyfer yr hysbysebu?

18:13 – 18:29

Roeddwn i’n teimlo fy mod yn gallu hysbysebu i’r bobl iawn, a chefais yr arian yn ôl yn eithaf sydyn. Fe wnaf hynny eto eleni, rwy’n meddwl.

18:30 – 18:36

Pa fath o bobl wyt ti’n eu targedu, wedyn? Pa fath o bobl sydd eisiau dod i le fel hyn i wersylla am noson neu ddwy?

18:37 – 19:02

Maen nhw’n eithaf penodol, a dweud y gwir. Mae yna bobl gyda cherbydau 4x4 sydd eisiau rhywle ychydig yn wahanol. Mae pobl yn dod ar draws Prydain i gyd, ac mae’n reit neis. Rydyn ni hefyd yn cael pobl sydd eisiau cerdded i fyny a gwersylla, felly rydyn ni’n helpu nhw, hefyd. Mae’n agored i rywun sydd eisiau cerdded i fyny’r mynydd.

19:03 – 19:08

Beth yw’r patrwm arferol? Maen nhw’n dod yma a threulio un noson, dwy efallai, a symud ymlaen?

19:09 – 19:34

Un i ddwy, ond fyswn i’n dweud dwy mwy na thebyg, ac wedyn maen nhw’n symud ymlaen i rywle arall. Rydyn ni’n cael tipyn o bobl yn dod yn ôl, sy’n neis. Fel arfer, maen nhw’n dod unwaith, ac wedyn y tro nesaf maen nhw’n dod efo dau neu dri eraill, sy’n neis ac sy’n golygu eu bod mwynhau’r olygfa a’r mynydd.

19:35 – 19:47

£30 yr un yw’r tâl y noson. Rwyt ti’n derbyn yr arian ac yn dweud ‘dyna’r mynydd, cerwch amdani, dowch o hyd i le i gysgu’, ac i ffwrdd â nhw.

19:48 – 19:56 -

Ac rydyn ni’n gadael nhw fynd eu hunain, a dweud wrthyn nhw bod y toiledau i lawr wrth y fferm.

19:56 – 20:00

Faint sy’n defnyddio’r tŷ bach a’r cyfleusterau, wedyn? Ydy’r rhan fwyaf yn dod gyda’u hoffer eu hunain?

20:01 – 20:18

Maen nhw’n dod efo’u hoffer eu hunain. Bydd llawer yn y toiledau yn y bore, felly mae pawb yn ei ddefnyddio. Mae llawer yn ei basio wrth fynd i fyny, ac wedyn mae dŵr yno hefyd, os ydyn nhw eisiau dŵr glân. Mae yna ddigon o bobl yn ei ddefnyddio.

20:19 – 20:23

Roedd hynny i’w gael cyn i ti ddechrau, wrth gwrs, y tŷ bach a’r dŵr i gyd?

20:24 – 20:49

Roedd yn rhaid i mi ei ailwneud ychydig - nid oedd yn ddigon moethus. Fe wnaeth hynny gostio dipyn o bres, tipyn mwy nag yr oeddwn wedi’i feddwl. Fy nrwg i ar y cychwyn oedd, “ni fydd yn costio mwy na rhyw £2,000”, a dydw i ddim yn siŵr, ond roedd bron yn £7,000 yn y diwedd, ond mae’n lle neis.

20:50 – 20:59

Mae pobl eisiau bod yn anghysbell, ond i ffermwyr sy’n gwrando ar y podlediad ac sydd efallai â syniad o wneud rhywbeth tebyg, mae dal angen cael hyn a hyn o gyfleusterau, efallai?

21:00 – 21:23

Oes. Mae’n rhaid i chi gael toiledau oherwydd os dydych chi ddim, wel maen nhw’n mynd i wneud eu busnes ym mhob man wedyn – rhaid i chi roi hynny iddyn nhw. Dydyn ni ddim yn torri’r glaswellt, rydyn ni’n pori, ac mae yna ddefaid yma rŵan.

21:24 – 21:27

Beth yw’r sefyllfa gyda chŵn, wedyn? Ydyn nhw’n cael dod â’u cŵn gyda nhw?

21:28 – 22:11

Rwy’n caniatáu cŵn. Roedd hynny’n broblem, ond penderfynais yn y diwedd i’w wneud. Rwy’n lwcus iawn, mae gen i gymydog, sef Menna, mae’n gweithio i mi hefyd, ac mae Menna a Ieu yn gallu cadw golwg o hyd. Dydw i ddim yn gwybod faint o bobl sydd wedi bod yma, ond hyd yn hyn, dydyn ni ddim wedi cael unrhyw helynt. Ond mae’n siŵr o ddigwydd ryw bryd, ond fe groeswn ni’r bont honno pan ddaw hi.

22:12 – 22:13

Mae gen ti yswiriant hefyd, wrth gwrs.

22:14 – 22:16

Oes. Mae gennym yswiriant atebolrwydd cyhoeddus.

22:17 – 22:21

Oes yna bobl wedi dod yma i weld sut rwyt ti wedi’i wneud, gyda’r syniad o wneud rhywbeth tebyg?

22:22 – 22:49

Rwyf wedi cael ychydig o bobl dros Trydar yn holi, do. Rhywbeth arall oedd wedi’i digwydd oedd bod rheolau sefydlu gwersyll wedi newid y llynedd neu ddwy flynedd yn ôl, ac roeddech chi’n gallu mynd hyd at 56 diwrnod heb ganiatâd cynllunio. Felly, manteisiais ar hynny. Gyda COVID a hwnnw, i mi roedd yn rhyw fath o olau gwyrdd i mi ei wneud.

22:50 - 23:14

Fel yr oeddem yn gyrru i fyny, gwelsom rywun yn gwersylla i lawr yn fanno, yn paratoi ac yn gyrru Land Rover Discovery – Discovery go debyg i’r hyn a wnes di yrru i Wcráin. Beth oedd y syniad y tu ôl i hynny? Chwarae teg, rydyn ni i gyd yn sylweddoli pa mor ddifrifol yw’r sefyllfa yn Wcráin, ac i rywun fel tithau, cymaint ar dy blât, ond gwelaist y sefyllfa a theimlo, “beth alla i ei wneud i helpu?”, a phenderfynais “reit, mae’n rhaid gwneud rhywbeth yn fan hyn”.

23:15 – 25:05

Yn debyg iawn â’r busnesau, os rwy’n penderfynu fy mod am ei wneud, rwy’n ei wneud. Gwahaniaeth gyda hyn oedd, roedd gen i elusen, sef Cam wrth Gam. Roedden ni’n adeiladu ysgolion a cheginau a ballu yn Affrica o 2007-2012, ac yn mynd allan bob blwyddyn i wneud hynny. Cychwynnais yr elusen honno gyda dau ffrind, Elen Lloyd a Lowri. Ar ôl 2012, ddaru bywyd ddal i fyny efo ni; ddaru ni gyd briodi a chael plant, ac wedyn roedd arian ar ôl yn y pot. Ddaru Elen ffonio ar y nos Wener a dweud y buasai’n syniad da cael gwared ohono, ac felly cawsom gyfarfod sydyn dros Zoom. Roeddwn wedi gweld y noson gynt, y nos Iau, hanes ffermwr yn Wcráin, ac roedden nhw wedi rhoi apêl allan eu bod angen cerbydau 4x4. Unwaith y dywedodd Elen fod yna bres a bod eisiau ei wario, rhoddais y ddau at ei gilydd a phenderfynu ar y dydd Gwener, ac roeddem yn Wcráin saith diwrnod wedyn, ac wedi hel £24,000 o bres, a rhoddodd Ifor Williams drelar i ni. Roedd yr hyn a wnaeth y criw Cam wrth Gam mewn wyth diwrnod yn anhygoel.

25:06 - 25:13

Ond roeddet ti’n teimlo’r angen i weithio’n gyflym, oherwydd mae’r sefyllfa yn ofnadwy, yndyw hi? Pa mor hir gymrodd hi i ti yrru allan yno?

25:14 - 25:26

Ddaru ni adael ar y nos Iau am chwech o’r gloch, ac roedden ni yno am ddeg o’r gloch fore Sadwrn, ond ddaru ni yrru drwy’r nos.

25:27 - 25:30

Gwrddoch chi â’r ffermwr wnes di gysylltu ag ef ar y ffin yn Wcráin?

25:31 - 26:26

Ddaru ni ddim cwrdd â’r ffermwr; ddaru ni gwrdd â’r person oedd yn gweithio iddo. Roedd yna dri cherbyd i gyd. Roedd yna fan, ac fe aeth honno i fyny i’r ffin rhwng Belarws, ac roedd bwyd yn honno ac roedden nhw eisiau honno i fynd i fyny fanno. Ddaru’r *pick-up* fynd i fanno hefyd, a gan fod y Land Rover a’r trelar yn cario mwy o nwyddau cymorth cyntaf, fe aeth y ddau i lawr i’r ffin yng ngwaelod Wcráin. Ddaru ni ollwng y rheiny, a ddaru ni ddim gweld ein gilydd fel criw wrth adael – ddaru ni wahanu yn eithaf sydyn a ddaru ni ddim gweld ein gilydd. Dydw i ddim wedi’u gweld wedyn, felly rydyn ni’n mynd i gael parti bach yn fuan.

26:27 - 26:29

Bydd rhaid. Sut daethoch chi’n ôl?

26:30 - 27:34

Roedd yna ddyn o’r enw Gareth Hughes, ac roeddwn i’n poeni am y Land Rover a’r trelar, a ddaru ni benderfynu y dylai Gareth fynd â’r *pick-up*, ac wedyn aethon ni â nwyddau yn hwnnw. Fe wnaethon ni hurio fan, hefyd. Problem arall oedd yn ein hwynebu oedd, gan nad ydym yn yr undeb rhagor, y broblem fwyaf oedd yn ein hwynebu oedd y ffin rhwng Prydain a Ffrainc. Y syniad oedd hurio cerbyd yn Ffrainc a phrynu bwyd yn Ffrainc – dyna oedd y syniad ar y dechrau. Ond erbyn deall, o fewn awr i ni gyrraedd, roedd Prydain a Ffrainc wedi dod i ryw fath o ddealltwriaeth i adael cymorth drwodd heb stopio. Ni chawsom unrhyw helynt o gwbl, ac wedyn fe wnaethon ni gyrraedd Dunkirk a hurio fan. Aethon ni i warws mawr a chael gwerth 7 mil o fwyd yn fanno a llenwi’r fan.

27:35 - 27:36

Pa fath o fwyd oedden nhw eisiau? Bwyd sych?

27:37 - 28:50

Ia, bwyd sych a bwyd i blant fel llaeth, a ddaru ni fynd ag ychydig o duniau hefyd fel tiwna a rhywbeth gydag oes hir iddo. Ddaru ni deithio i fyny yno, ac wedyn aethon ni ar wahân, ac roeddwn i efo Bryn yn y fan. Ddaru ni gyrraedd ffin Wcráin, ac roedden ni yno am dair neu bedair awr, ac roedden ni’n helpu i ddadlwytho pethau i bobl eraill, ac roedden nhw i gyd wedi dod o’r Almaen, Ffrainc, yr Iseldiroedd, ac roedd yn reit neis bod fel criw yn helpu ein gilydd. Fe aeth y *pick-up* wedyn i nôl Rhys a Lucas oedd wedi mynd a’r Land Rover at y ffin. Y cynllun oedd dreifio i mewn i Wcráin, ond cawsom wybod nad oedd yn rhaid i ni wedyn, dim ond mynd at y ffin.

28:51 - 28:53

Oedd hi’n beryglus wrth y ffin?

28:54 - 29:36

Na. Roedd fel fy mod i’n sefyll yn fan yma, ac roeddet ti’n gallu gweld Wcráin yn fanna – doeddet ti ddim yn gallu gweld ymladd na dim. Yr unig beth a welsom oedd ychydig o fwg; roedden ni’n gallu gweld y mwg mawr, ond ddaru ni ddim ffeindio allan tan y noson honno mai Rwsia oedd wedi gyrru taflegryn ar ryw fath o safle byddin Wcráin, reit wrth ymyl ffin Gwlad Pwyl, a dyna beth oedd y mwg. Wnes i erioed teimlo bod fy mywyd mewn unrhyw berygl ar unrhyw amser.

29:37 - 29:38

Ond rwyt ti’n hynod o falch dy fod wedi’i wneud?

29:40 - 30:13

Yndw, wrth gwrs. Rwy’n clywed pobl yn dweud “Ew, rwyt ti’n arwr” a phethau felly, ond y gwirionedd yw dim ond gyrru cerbyd y bu’n rhaid i mi ei wneud, yfed coffi, bwyta gormod o Haribos, cyrraedd yno a dadlwytho a gyrru yn ôl. Ein harwyr yw’r gymuned leol a roddodd y £24,000 i ni, oherwydd heb yr arian hwnnw, ni fyddem wedi gallu ei wneud…

30:14 – 30:15

O fewn wythnos?

30:16 – 31:38

O fewn wythnos, wel llai nag wythnos. Mae wedi bod yn andros o dda. Ond y peth pwysicaf i ni oedd, aethon ni ar wefan Llywodraeth Wcráin oedd yn dweud beth oedden nhw wir angen. Roedd Emma fel milfeddyg yn gallu mynd trwy ei chyfanwerthwr hi. Mae llawer o bethau mae milfeddygon yn eu defnyddio y mae doctoriaid yn eu defnyddio – yr un stwff ydyw, felly ddaru ni fynd drwy’r rhestr o bethau roedden nhw angen a beth oedden ni’n gallu ei gael, a ddaru ni brynu gwerth £12,000 o stwff roedden nhw wir angen. Ac roedd Rhys yn dweud pan gyrhaeddodd yno, roedd fel y môr coch – unwaith roedden nhw’n gwybod beth oedd yn ei gario, fe wnaethon nhw’n siŵr ei fod yn cael mynd i’r tu blaen. Ni fyddem wedi gallu gwneud hynny heb Ifor Williams, a dweud y gwir, oherwydd cawsom drelar newydd sbon. Un peth arall y cefais wybod oedd, ac roeddwn i’n siarad â’r ffermwr, mae’r Land Rover wedi gwneud dau drip yn barod i mewn i Wcráin, ac mae wedi dod â deuddeg o ffoaduriaid allan, ac felly i mi, mae ein gwaith wedi’i wneud.

31:39 – 31:40

Rydych chi wedi cyflawni.

31:40 – 31:41

Do.

31:42 – 31:43

Ac rwy’n siŵr y bydd yn mynd ymlaen i gyflawni mwy.

31:44 – 31:46

Rwy’n gobeithio, fel mae Land Rovers.

31:47 - 32:09

Ac yn fyr cyn i ni gloi, Llŷr, mae’r ddau ohonom wedi bod yn lwcus i fod yn arweinyddion yr Academi Amaeth. Rwyt ti wedi bod yn aelod hefyd, ac wedi elwa llawer yn bersonol o fod yn rhan o’r Academi. I ba raddau buaset ti'n dweud bod llwyddiant yr holl fusnesau a’r ysbrydoliaeth yn rhannol wedi dod o’r Academi?

32:10 - 38:57

Fe wnes i’r Academi yn 2013, ac un peth wnes i benderfynu ar ôl gadael oedd fy mod eisiau ffermio heb gymorth ariannol gan y Llywodraeth, oherwydd ar y pryd yn 2013, roedd y fferm wir angen yr arian i fod yn llwyddiannus, ac mae pob cam rwyf wedi ei gymryd, mae pob busnes rwyf wedi ei wneud wedyn, rwyf wedi eu gwneud trwy’r Academi Amaeth o ryw fath. Fel gyda’r tŷ haf, bûm yn siarad gyda James Powell oherwydd ei fod ef ei hun yn ei wneud ac yn gallu fy helpu, a gyda’r gwersyll, rwyf wedi bod yn siarad â Laura sy’n berchen â Squirrels Nest, ac roedd hi’n dweud beth roedden nhw’n ei wneud, ac mae Bryony wedi fy helpu. Mae’n bwysig, rwy’n meddwl, a dyna sy’n bwysig efo’r Academi Amaeth - er eich bod mewn gwahanol flynyddoedd, gallwch helpu eich gilydd. Un peth arall pan es i mewn i’r ieir, roeddwn wedi gwneud yr Academi Amaeth yn 2013, ac ar ôl hynny roeddwn i’n teimlo rhyw wacter oherwydd roeddwn wedi gwneud cymaint o ffrindiau da, ac rydyn ni dal i fod yn ffrindiau da rŵan. Rydyn ni wedi bod ym mhriodasau ein gilydd, ond roeddwn i’n teimlo rhyw fath o wacter ac roeddwn i eisiau rhywbeth arall, ac ymunais â Tesco Future Farmers, a dyna le wnes i ffeindio allan eu bod eisiau wyau maes, a dyna sut es i mewn i’r wyau. Mae gan yr Academi Amaeth bron unrhyw beth ar gyfer pob busnes.

38:58 – 34:12

Llŷr, ar ran Jim a finnau, diolch o galon i ti am y croeso arbennig. Mae’r haul yn gwenu arnon ni; allwn ni ddim bod ar well ddiwrnod i fwynhau Derwydd yn yr heulwen braf yma. Diolch o galon i ti, a llongyfarchiadau ar bopeth rwyt ti wedi’i gyflawni, a phob lwc i ti a'r teulu i’r dyfodol.

34:13 – 34:14

Croeso. Diolch i ti, Aled.

34:15 – 34:17

[Cerddoriaeth]

34:18 – 34:56

Os hoffech fwy o wybodaeth am y cymorth sydd ar gael trwy Cyswllt Ffermio, yna cysylltwch â’ch swyddog datblygu lleol neu’r Ganolfan Wasanaeth ar 08456 000 813. A dyna ni, rydyn ni wedi cyrraedd diwedd pennod arall. Byddwn yn ôl ymhen pythefnos, gyda llawer mwy i’w drafod, ond yn y cyfamser, peidiwch ag anghofio i danysgrifio ar ba bynnag platfform rydych chi’n ei ddefnyddio, i wneud yn siŵr nad ydych yn colli allan ar unrhyw bennod o bodlediad Clust i’r Ddaear. Ar ran y tîm yn Cyswllt Ffermio, a finnau, Aled Jones, diolch am wrando a hwyl am y tro.